Alumnat de 3r de Primària del Col·legi Helios i del Virgen del Carmen visita l'Ajuntament
26 de febrer de 2025

Aquesta setmana, l'Ajuntament de l'Eliana ha obert les seues portes als alumnes de 3r de Primària dels col·legis Helios i Virgen del Carmen, que han gaudit de sengles visites per a conéixer de prop el funcionament de l'administració local.

L'alcalde, Salva Torrent, els ha rebuts al Saló de Plens, on els ha explicat com treballa l'Ajuntament, quines funcions exerceixen els regidors i com es prenen decisions que afecten la vida del municipi. A més, els xiquets i xiquetes han tingut l'oportunitat de fer-li preguntes molt interessants, demostrant la seua curiositat i interés per la gestió de l'Eliana.

L'alumnat de l'Helios va visitar el dilluns, a més, dependències municipals com l'Oficina d'Atenció Ciutadana (OAC) i la Policia Local per a conéixer en primera persona com es treballa en tots dos serveis. Per part seua, l'alumnat del Verge del Carmen ha visitat hui diversos punts d'interés patrimonial i cultural de la localitat, per a conéixer millor la seua història.

Torrent ha agraït especialment la seua visita "a la casa de totes i tots" i l'entusiasme amb el qual han participat en aquesta enriquidora experiència.